recursal/SuperWikiNEXT-32B huggingface dataset:
**Jonathan Tah** (s. 11. helmikuuta 1996 Hampuri) on norsunluurannikkolaisia sukujuuria omaava saksalainen jalkapalloilija, joka edustaa Bundesliigassa pelaavaa Bayer Leverkusenia. Oikeajalkainen Tah on pelipaikaltaan keskuspuolustaja.

Ura
---

### Seurajoukkueura

Tah'n kasvattajaseura on Hamburger SV. Hän pelasi seuran kakkosjoukkueessa vuosina 2013–2014. Debyyttinsä seuran ykkösjoukkueessa Bundesliigassa Tah teki elokuussa 2014 Hertha BSC:iä vastaan. Hän pelasi kauden aikana Bundesliigassa 16 ottelua. Syyskuussa 2014 Tah siirtyi kauden mittaiselle lainalle 2. Bundesliigan Fortuna Düsseldorfiin, jossa hän oli kauden aikana kentällä 23 ottelussa.

Heinäkuussa 2015 Tah siirtyi Bundesliigan Bayer Leverkuseniin. Hän debytoi seuran paidassa elokuussa 1899 Hoffenheimiä vastaan. Hän on kauden 2020–2021 loppuun mennessä pelannut 161 bundesliigaottelua, joissa hän on tehnyt viisi ja syöttänyt kuusi maalia. Mestarien liigassa hän on pelannut 16 ja Eurooppa-liigassa 18 ottelua.

### Maajoukkueura

Tah edusti Saksaa monissa nuorten maajoukkueissa. Vuosina 2014–2015 hän kuului Saksan alle 19-vuotiaiden maajoukkueeseen, jossa otteluita kertyi kuusi ja maaleja yksi. Hän pelasi kolme ottelua ikäluokan EM-kilpailuissa 2015. Vuonna 2015 hän debytoi alle 21-vuotiaiden maajoukkueessa. Hän pelasi kaikki viisi ottelua Saksan saavuttaessa hopeaa alle 21-vuotiaiden EM-kilpailuissa 2019.

Aikuisten tasolla Tah olisi voinut halutessaan edustaa joko Saksaa tai Norsunluurannikkoa. 26. maaliskuuta 2016 hän teki debyyttinsä Saksan maajoukkuessa Englantia vastaan. Kesäkuussa 2016 hänet nimettiin Euroopan-mestaruuskilpailujen joukkueeseen vuonna 2016 Antonio Rüdigerin sijaan. Hän ei kuitenkaan päässyt pelaamaan turnauksessa. Hän on pelannut kaikkiaan 13 maaottelua, joista neljä on ollut EM-karsintaotteluja.

Yksityiselämä
-------------

Hänen äitinsä on saksalainen ja isansä on norsunluurannikkolainen.

Lähteet
-------

1. ↑
2. 1 2 3
3. 1 2
4. ↑  Germany squander 2-0 lead against England *dfb.de*.  26.3.2016. Saksan jalkapalloliitto. Viitattu 27.3.2016. (englanniksi)
5. ↑  Löw calls up Tah to replace Rüdiger *dfb.de*.  8.6.2016. Saksan jalkapalloliitto. Viitattu 8.6.2016. (englanniksi)
6. ↑  HSV-Juwel Tah: "Wir müssen konstanter werden" *dfb.de*.  31.1.2014. Saksan jalkapalloliitto. Viitattu 27.3.2016. (saksaksi)

Bayer 04 Leverkusen – Saksan Bundesliiga
1 Hradecký |
2 Stanišić |
3 Hincapié |
4 Tah |
6 Kossounou |
7 Hofmann |
8 Andrich |
10 Wirtz |
11 Amiri |
12 Tapsoba |
13 Arthur |
14 Schick |
17 Kovář |
18 Mbamba |
19 Tella |
20 Grimaldo |
21 Adli |
22 Boniface |
23 Hložek |
24 Fosu-Mensah |
25 Palacios |
30 Frimpong |
32 Puerta |
34 Xhaka |
36 Lomb |
Valmentaja Alonso

Saksan joukkue – Jalkapallon EM-kilpailut 2016
1 Neuer |
2 Mustafi |
3 Hector |
4 Höwedes |
5 Hummels |
6 Khedira |
7 Schweinsteiger |
8 Özil |
9 Schürrle |
10 Podolski |
11 Draxler |
12 Leno |
13 Müller |
14 Can |
15 Weigl |
16 Tah |
17 Boateng |
18 Kroos |
19 Götze |
20 Sané |
21 Kimmich |
22 ter Stegen |
23 Gómez |
Valmentaja Löw
**Raymond Ndong Sima** (23. tammikuuta 1955) on gabonilainen poliitikko ja ekonomisti. Syyskun 2023 sotilasvallankaappausta johtanut ryhmittymä on nimittänyt hänen Gabonin väliaikaiseksi pääministeriksi.

Elämänvaiheita
--------------

Sima on kotoisin Gabonin pohjoisosista ja hän suorittanut opintonsa Ranskassa. Hänet kutsuttiin maan hallitukseen ministeriksi vuonna 1986 vastuualueenaan rakennemuutokset ja suhteiden hoitaminen  Kansainväliseen valuuttarahastoon ja Maailmanpankkiin.

Sima on aikaisemmin ollut syrjäytetyn Ali Bongo Ondimban tukija ja toiminut Gabonin pääministerinä vuodet 2012- 2014. Hän on sittemmin ryhtynyt vastustamaan häntä ja ollut tämän vastaehdokkaana presidentinvaaleissa vuosina 2016 ja 2023. Varsinkin jälkimmäisiä vaaleja on pidetty vilpillisinä. Sima kampanjoi vuoden 2023 vaaleissa aluksi itse, mutta kehotti tukijoitaan siirtymään akateemikko Albert Ondo Ossan tukijoiksi.

Hallitukseensa Sima on ottanut henkilöitä läpi poliittisen kentän. Hän on sanonut olevansa kiinnostunut presidenttiehdokkuudesta seuraavissa vaaleissa. Uudet vaalit hän haluaa järjestää kahden vuoden kuluttua. Hän on lisännyt, että jos halutaan saada aikaan pysyviä tuloksia, hän haluaa sotilasjuntalta vapaat kädet hoitaa asioita.

Lähteet
-------

1. 1 2
2. ↑
3. ↑
4. 1 2
5. ↑
**Lancasterin Filippa** (port. *Felipa de Lencastre*); (31. maaliskuuta 1360 Leicester, Englannin kuningaskunta – 19. heinäkuuta 1415 Sacavém, Portugalin kuningaskunta) oli englantilainen herttuatar ja Portugalin kuningatar vuosina 1387–1415.

Suku
----

Filippan isä oli englantilainen Lancasterin herttua Juhana Gent, jonka veljestä tuli Henrik IV, Englannin ensimmäinen Lancaster-suvun kuningas. Hänen äitinsä oli Lancasterin herttuatar Blanche.

Avioliitto
----------

Avioliitto, joka solmittiin 2. helmikuuta 1387 jo 26-vuotiaan Filippan ja Portugalin kuninkaan Juhana I:n välillä, järjestettiin Englannin ja Portugalin välisen liittouman vahvistamiseksi Ranskaa ja Kastiliaa vastaan. Heille syntyi yhdeksän lasta (joittenkin tietojen mukaan 12), joista kuusi kasvoi aikuisikään. Vanhin poika oli Edvard I ja toiseksi vanhin poika oli prinssi Henrik Purjehtija.

Perintö
-------

Filippa toi Portugalin hoviin anglosaksien ja normannien perinteen aristokraattisesta koulutuksesta, ja huolehti lastensa hyvästä opetuksesta. Filippan ja Juhanan lapsia kutsutaan portugalin "loistavaksi sukupolveksi", ja heidän aikansa oli Portugalin historian kultakautta. Filippan ansiosta kauppasuhteet Englannin kanssa olivat kuninkaallisessa suojeluksessa, ja Porton satamassa käytiin kauppaa jolla englantilaiset ostivat viiniä, korkkia, suolaa ja öljyä ja myivät turskaa ja tekstiilejä.

Lähteet
-------

1. 1 2  Philippa of Lancaster, Queen of Portugal English Monarchs. Viitattu 4.12.2014.
2. ↑  Eric Solsten, toim.: Anglo-Portuguese Alliance *Portugal: A Country Study.*.  1993. Library of Congress. Viitattu 4.12.2014.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat
* Tšekki

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |
Maurien ja kristittyjen välinen taisto reconquistan aikana kirjassa *Cantigas de Santa Maria* (1200-luku).
**Maurit** ovat historiallinen nimitys, jota Euroopassa käytettiin keskiajalla Maghrebissa ja islamilaisessa Andalusiassa, Sisiliassa ja Italiassa eläneistä berbereistä. Nimityksellä voitiin tarkoittaa näiden alueiden arabeja ja muslimeja yleensäkin, vaikka maurit toisaalta ovat myös lähinnä berbereihin ja negrideihin sekoittuneita Mauritanian arabeja. Suurimmassa osassa Iberian niemimaata muslimivalta päättyi 1200-luvun alussa ja Sisiliassa jo 1000-luvulla. Kyseessä ei ollut etninen identiteetti vaan ulkopuolisten käyttämä nimitys.

Korsikan ja Sardinian lipuissa on maurisoturin profiili.

Maurit eurooppalaisessa kulttuurissa
------------------------------------

Kristitty ja mauri pelaamassa shakkia *Alfonson käsikirjoituksessa* (1283).
### Populaarikulttuurissa

Kotimaisten kielten keskuksen mukaan lausahdus "Mauri on tehnyt tehtävänsä, mauri saa mennä" on yhteistä yhteiseurooppalaista fraasiperintöä. Sanonta kuvaa kiittämättömyyttä, jota auttaja saa osakseen. Lause on Friedrich von Schillerin näytelmästä *Fiesco*, jonka nimihenkilö suunnittelee Genovan dogen syrjäyttämistä. Hän palkkaa avukseen maurin, tunisialaisen Hassanin. Kun asia on hoidettu, Fiesco käskee Hassanin häipyä, jolloin tämä sanoo kuuluisan repliikkinsä.

Hassania tunnetumpi mauri on William Shakespearen *Othello: Venetsian mauri*.

### Muussa

Karl Marx tunnettiin ystävien keskuudessa lempinimellä "mauri", mahdollisesti tumman tukkansa ja ihonvärinsä takia.

Katso myös
----------

* Al-Andalus

Lähteet
-------

1. ↑  Maurit (Arkistoitu – Internet Archive) Kotus
2. 1 2  Marjatta Vilkamaa-Viitala: Maurien jäljillä *Kirjoitus on julkaistu Helsingin Sanomien Kieli-ikkunassa*.  21.9.2004. Kotimaisten kielten keskus.
3. ↑  S. D’Arcy: On the Social Ontology of ‘Race’ — Was Karl Marx White? And Is He? *The Public Autonomy Project*.  16.6.2015.  "Jerrold Seigel arvelee, että nimi viittasi Friedrich Schillerin novelliin Rosvot, jossa esiintyi Karl von Moor. Tämä taisteli rikkaita ja vaikutusvaltaisia tahoja vastaan."

Aiheesta muualla
----------------

* Kuvia tai muita tiedostoja aiheesta **Maurit** Wikimedia Commonsissa
**Simpele** on Rautjärven kuntakeskus. Nykyisellä Simpeleen taajamalla tarkoitetaan käytännössä entisen Simpeleen kunnan Kivijärven kylän aluetta. Simpeleen ja Rautjärven kuntaliitoksen yhteydessä Kivijärven kylän nimi muutettiin Simpeleeksi. Paikannimenä Pohjois-Pohjanmaalla sijaitseva Kempele on nimenä samankaltainen, mutta taipuu eri tavoin.

Simpeleen tehdasyhdyskunnalle asemakaavan laati vuonna 1917 Viipurin kaupunginarkkitehtinakin toiminut Uno Ullberg. Simpeleen taajamarakenne poikkeaa tyypillisestä maalaiskunnasta, ja se on aluesuunnittelun sekä teknisen infrastruktuurin puolesta rakennettu kaupunkimaisesti. 

Simpeleellä on oma paloasema, joka kuuluu Etelä-Karjalan pelastuslaitokseen.

Elinkeinoelämä / Palveluja
--------------------------

Elinkeinoelämän osalta Simpeleen elinkeinorakenne on hyvin pitkälle teollisuuspainotteinen, suurimman työantajan ollessa Metsä Board Simpele. Paikkakunnalla merkittävähkönä työllistäjänä puunjalostusteollisuutta edustaa myös puunjalostusalan perheyritys Vankkapuu Oy, joka Simpeleen alueella toimivissa kahdessa yksikössään Änkilänmäellä Änkilän kylässä ja Metsä Board Simpeleen tehdasalueella Proomuniemessä valmistaa teollisuuden tarpeisiin kuormalavoja, rullanpäätulppia lähinnä paperi- ja kartonkiteollisuudelle sekä lisäksi kierrättää kartonkihylsyjä. Muita teollisuusyrityksiä edustaa valmisbetonia ja muita betonituotteita tuottava sekä rakentamiseen liittyviä järjestelmiä ja palveluja toimittava Karjalan Betoni Oy.

Kaupan- ja palvelualalla toimivat muun muassa liikenneasema Teboil Simpele, Neste Simpele huoltoasema, kahvilat ja ravintolat Kahvila Lounaskulma, Ravintola Simpele, Sirpakka Baari ja Siika Bar, päivittäistavarakaupat (K-Market Hermanni ja S-market Simpele), ja erikoiskaupat, kuten Simpeleen Apteekki, urheiluliike Simpeleen Urheilu Naukkarinen & Naukkarinen sekä rautakauppa Maasälpä Jorma Repo Ky, joka valmistaa myös keittiökalusteita ja erikoiskalusteita kalustetehtaallaan. 

Muita palveluyrityksiä ovat mm. Etelä-Karjalan Osuuspankki ja IT-alan palveluyritys IT-Lähituki Backman-Hyrkäs Oy sekä Änkilän Hoivapalvelu Oy:n ylläpitämä, tehostettua palveluasumista tarjoava Silamuskoti.

Media
-----

Simpele sai oman paikallislehden vuonna 1952, jolloin Kaakkoisseutu alkoi ilmestyä. Lehti ilmestyi parin ensimmäisen näytenumeron verran Simpeleen seutu -nimisenä, jonka jälkeen nimi muuttui Kaakkoisseuduksi. Lehdestä muodostui Simpeleen ja Rautjärven sekä myöhemmin, vuonna 1973 tapahtuneen kuntaliitoksen jälkeen nykyisen Rautjärven kunnan paikallislehti.

Kaakkoisseutu ja parikkalalainen Parikkalan Sanomat yhdistyivät vuonna 2007 nykyiseksi Parikkalan-Rautjärven Sanomiksi.

Lähteet
-------

1. ↑  Rautjärven kuntakeskus kuin suuresta kaupungista  16.10.2010. Etelä-Saimaa.  Arkistoitu 16.9.2018.

Etelä-Karjalan maakunnan kuntien hallinnolliset keskukset

|  |
| --- |
| Lappeenrannan keskustaajama • Lemin kirkonkylä • Mansikkala (Imatra) • Parikkalan kirkonkylä • Rasila (Ruokolahti) • Savitaipaleen kirkonkylä • Simpele (Rautjärvi) • Taavetti (Luumäki) • Taipalsaaren kirkonkylä |
| Katso myös: Luettelo Suomen taajamista • Luettelo Suomen kunnista |
**Jarkko Nikara** (s. 28. huhtikuuta 1986 Saarijärvi) on suomalainen ralliautoilija.

Ura
---

Nikara aloitti uransa 16-vuotiaana National Autocross-kilpailuissa. Vuonna 2003 hän osallistui Suomen rallisprint-kilpailuihin voittaen Juniorien mestaruuden. Vuonna 2006 Nikara voitti Suomen Junior-rallisarjan mestaruuden. Seuraavana vuonna hän oli toinen kansallisessa N-ryhmän mestaruussarjassa. Vuonna 2009 Nikara ajoi kuusi kilpailua rallin MM-sarjassa, mukaanlukien Suomen Neste Oil Rallissa osana Pirelli Star Driver kilpailua. Hän ei saavuttanut pisteitä. Vuonna 2010 Nikara kilpaili Britannian rallisarjassa Renault Twingolla. Vuonna 2012 Jarkko sijoittui viidenneksi Katalonian rallissa saavuttaen uransa ensimmäiset WRC-pisteet. Hän ajoi kilpailussa Minin autolla.

Kaudella 2017 Nikara on ajanut Tommi Mäkinen Racing Oy:n palkollisena Rallin SM-sarjaa tehtävänään koulia japanilaisesta kartanlukijaa Adachi Sayakasta MM-tasolle. Mäkisen operoiman Toyota Gazoo Racingin takana oleva Toyota Motor Company haluaa jossain vaiheessa japanilaisen autokunnan MM-sarjaan.

Lähteet
-------

1. ↑  Jarkko Nikara rally profile *eWRC.cz*. Viitattu 12.10.2017 (englanniksi).
**Pelimanni Orchestra** on vuonna 1986 perustettu suomenkielinen orkesteri Thunder Bayssa Kanadassa. Orkesteri esittää kansanmusiikkia, hengellistä musiikkia, viihdemusiikkia ja perinteistä tanssimusiikkia.

Ryhmä on toiminut yhtäjaksoisesti koko ajan, ja orkesteria johtaa nykyisin Kauko Ylinen. Kokoonpano on käsittänyt 20–25 soittajaa ja laulajaa. Orkesteri on julkaissut cd-levyjä sekä live-dvd:n *Pelimanni Orchestra 20th Anniversary Concert*.

Pelimanni Orchestra kuuluu Suomen Kansanmusiikkiliittoon ja esiintyy myös liiton julkaisulla. Pelimannit osallistuvat säännöllisesti Finn Grand Fest eli Pohjois-Amerikan suomalaisten festivaaleille. Finn Grant Fest televisioidaan ja radioidaan ympäri Pohjois-Amerikkaa.

Pelimanni Orchestra toimii Finlandia Clubissa Thunder Bayssa, jossa toimii myös muita suomenkielisiä kulttuuriryhmiä.

Lähteet
-------

* Northern Ontario org.
* Finlandia club ca. (Arkistoitu – Internet Archive)
* Suomen kansanmusiikkiliitto[vanhentunut linkki]
* Suomi-Kanada seura (Arkistoitu – Internet Archive)
* Finnfaca (Arkistoitu – Internet Archive)
* Canadan sanomat (Arkistoitu – Internet Archive)*St.Urhos day 2010 video*
* Pielisjokiseutu 6/2007 *Musiikkimiehet tapasivat*
* Music place (Arkistoitu – Internet Archive)

### Viitteet

1. ↑  [vanhentunut linkki]
2. ↑  [vanhentunut linkki]
3. ↑

Aiheesta muualla
----------------

Pelimanni orchestra
**Anne Karjalainen** (o.s. **Nykänen**, s. 24. heinäkuuta 1970 Kaarlela) on keravalainen kaupunginvaltuutettu vuodesta 1993 ja kaupunginvaltuuston puheenjohtaja kaudella 2021–2025. Hän on sosialidemokraattisen puolueen jäsen ja Uudenmaan sosialidemokraatit ry:n varapuheenjohtaja. Hän on koulutukseltaan filosofian maisteri ja valmistunut vuonna 1996 Helsingin yliopistosta pääaineenaan matematiikka. Hän oli ehdolla eduskuntavaaleissa 2007 Uudenmaan vaalipiirissä ja sai 1 890 ääntä, mutta ei tullut valituksi. Aluevaaleissa 2022 Karjalainen oli ehdolla Vantaan ja Keravan hyvinvointialueella, ja tuli valituksi aluevaltuustoon 1 283 äänellä.

Vuonna 2009 Karjalainen valittiin Euroopan unionin Alueiden komiteaan, jossa hän jatkaa edelleen kaudella 2020–2025. Hän kuuluu komitean Talous- ja sosiaalivaliokuntaan, ECOS ja Alueellinen yhteenkuuluvuus valiokuntaan, COTER. Hän kuuluu komitean sosiaalidemokraattiseen PES-ryhmään.

Lähteet
-------

1. ↑  Uusi kaupunginvaltuusto kokoontui ensimmäistä kertaa  23.8.2021. Keravan kaupunki. Viitattu 4.6.2022. [vanhentunut linkki]
2. ↑  Curriculum vitae *annekarjalainen.fi*.  Arkistoitu 4.6.2022. Viitattu 4.6.2022.
3. ↑  Eduskuntavaalit 2007 – Tulospalvelu Yle. Viitattu 4.6.2022.
4. ↑  Anne Karjalainen – Aluevaalit 2022 – Tulospalvelu Yle. Viitattu 4.6.2022.
5. ↑  Committee of Regions Members / Finland ​The European C​ommittee of the Regions (CoR). Viitattu 25.12.2023. (englanniksi)
6. ↑  KARJALAINEN, Anne - Tiedot The European C​ommittee of the Regions (CoR). Viitattu 25.12.2023.
7. ↑

Aiheesta muualla
----------------

* Kotisivut (Arkistoitu – Internet Archive)
**Kiureli Sammallahti** (s. 1975) on suomalainen laulaja-lauluntekijä, muusikko ja harmonikan soittaja. 

Sammallahti julkaisi debyyttisinglensä "Rannalla istuja" 16. huhtikuuta 2021.

Sammallahti vaikuttaa muun muassa perinteistä romanimusiikkia esittävässä yhtyeessä Hilja Grönfors & Latso Dzinta sekä Totuus ja valhe -kokoonpanossa, joka esittää Vladimir Vysotskin lauluja suomeksi. Sammallahti on profiloitunut myös intialaisen musiikin esittäjänä ja tunnetuksi tekijänä. Tunnetuin hänen intialaiseen musiikkiin pohjaavista kokoonpanoistaan lienee Shava.

Sammallahti on toiminut muusikkona, säveltäjänä ja näyttelijänä useissa teatteriproduktioissa muun muassa Lilla Teaternissa, Helsingin kaupunginteatterissa, Vaasan kaupunginteatterissa, KOM-teatterissa, Teatteri Avoimissa Ovissa, Teatteri Jurkassa ja Tanssiteatteri Raatikossa. Vuonna 2016 Sammallahti esitti yhtä pääosista Ooppera Skaalan produktiossa Bollywood KaBOOM!. Hän myös sävelsi noin puolet oopperan musiikista ja osallistui libreton kirjoittamiseen.

Elokuvaprojekteja, joihin Sammallahti on osallistunut harmonikan soittajana, ovat muun muassa Pelikaanimies, Baby Box ja Hawaizaada, joka on intialainen Bollywood-tuotanto vuodelta 2015. Hän on toiminut muusikkona muun muassa TV-ohjelmissa *Mustat lesket*, *Lemmenleikit*, Eurovision laulukilpailu 2008 ja luistelun EM-kilpailu 2009. Lisäksi hän on säveltänyt *Paikan kertomaa* -TV-sarjan tunnusmusiikin ja osallistunut Shava-yhtyeen kanssa Uuden musiikin kilpailun 2015 finaaliin säveltämällään ja sanoittamallaan kappaleella "Ostarilla". Hän on myös vieraillut *Bumtsibum*-ohjelmassa. Shava-yhtyeen kanssa Sammallahti on vieraillut ohjelmissa *Pop’n Roll* ja Nenäpäivä. Hän on myös vieraillut ajankohtaisohjelmissa *Arto Nyberg* ja *Global with Matthew Amroliwala* (BBC World News). Sammallahden säveltämää ja soittamaa musiikkia on kuultu myös *Late Night With Conan O’Brienin* Suomi-jaksossa.

Yksityiselämä
-------------

Kiureli Sammallahden isä on Pekka Sammallahti.

Lähteet
-------

1. ↑
2. ↑   (Arkistoitu – Internet Archive)
3. ↑
4. ↑
5. ↑
6. ↑
7. ↑
8. ↑
9. ↑
10. ↑
11. 1 2
12. ↑
13. ↑
**2-etyyliheksaanihappo** (C8H16O2) on karboksyylihappoihin kuuluva orgaaninen yhdiste. Yhdistettä voidaan käyttää muiden yhdisteiden valmistukseen.

Ominaisuudet, valmistus ja käyttö
---------------------------------

Huoneenlämpötilassa 2-etyyliheksaanihappo on väritöntä nestettä. Yhdiste liukenee vain niukasti veteen ja paremmin orgaanisiin liuottimiin, esimerkiksi etanoliin, kloroformiin ja heksaaniin. Aine on kiraalista, ja sillä on (R)-(–)- ja (S)-(+)-enantiomeerit. (S)-(+)-enantiomeerin kiertokyky asetoniliuoksessa on +10.

2-etyyliheksaanihapon valmistuksen ensimmäinen vaihe on kahden butyyrialdehydimolekyylin välinen aldolikondensaatio. Muodostuva tyydyttymätön aldehydi vedytetään 2-etyyliheksaldehydiksi ja hapetetaan 2-etyyliheksaanihapoksi. Toinen, vähemmän käytetty, tapa on 2-etyyliheksanolin hapettaminen. Näissä reaktioissa muodostuu raseeminen seos, ja enantiomeerit voidaan erottaa resoluutiolla. Myös asymmetrisiä synteesejä on kehitetty.

2-etyyliheksaanihappoa käytetään erityisesti muovinpehmentiminä ja voiteluaineina käytettävien estereiden valmistukseen. Yhdisteestä valmistetaan myös amideja sekä katalyytteinä ja sikkatiiveina käytettäviä metallisuoloja. Orgaanisen kemian synteeseissä 2-etyyliheksaanihappoa käytetään happamana apuaineena.

Lähteet
-------

1. 1 2 3 4 5 6  Jens Kubitschke, Horst Lange & Heinz Strutz: *Carboxylic Acids, Aliphatic, Ullmann's Encyclopedia of Industrial Chemistry*, John Wiley & Sons, New York, 2014.
2. 1 2 3  Alén, Raimo: *Kokoelma orgaanisia yhdisteitä: Ominaisuudet ja käyttökohteet*, s. 374. Helsinki: Consalen Consulting, 2009. ISBN 978-952-92-5627-3.
3. 1 2 3  Hélène Lebel: *2-Ethylhexanoic Acid, e-EROS Encyclopedia of Reagents for Organic Synthesis*, John Wiley & Sons, New York, 2016. Teoksen verkkoversio Viitattu 28.2.2023.
4. 1 2  George W. A. Milne: *Gardner's commercially important chemicals*, s. 274. John Wiley and Sons, 2005. ISBN 978-0-471-73518-2. Kirja Googlen teoshaussa (viitattu 28.2.2023). (englanniksi)
5. ↑  M. O. Bagby, R. W. Johnson, Jr, R. W. Daniels, Robert R. Contrell, E. T. Sauer, M. J. Keenan & M. A. Krevalis:*Carboxylic Acids, Kirk-Othmer Encyclopedia of Chemical Technology*, John Wiley & Sons, New York, 2003.
**Katsina** on yksi Nigerian 36 osavaltiosta. Se sijaitsee maan pohjoisosassa. Katsinan pinta-ala on 24 192 neliökilometriä. Vuoden 2006 väestönlaskennan alustavien tulosten mukaan Katsinassa oli 5 792 578 asukasta. Suurimmat väestöryhmät ovat hausat ja fulanit. 

Katsinan pääkaupunki on Katsina. 

Katsina on maanviljelysaluetta, jonka päätuotteita ovat puuvilla, maapähkinät, hirssi, maissi, riisi, vehnä ja vihannekset. Maaperässä on kaoliinia ja asbestiä.

Lähteet
-------

1. ↑  2006 Population Census Federal Republic of Nigeria.  Arkistoitu 4.7.2007. Viitattu 23.3.2008.

Aiheesta muualla
----------------

* Kuvia tai muita tiedostoja aiheesta **Katsina (osavaltio)** Wikimedia Commonsissa

Nigerian lippuNigerian osavaltiot

Abia | Adamawa | Akwa Ibom | Anambra | Bauchi | Bayelsa | Benue | Borno | Cross River | Delta | Ebonyi | Ẹdo | Ekiti | Enụgụ | Gombe | Imo | Jigawa | Kaduna | Kano | Katsina | Kebbi | Kogi | Kwara | Lagos | Nasarawa | Niger | Ogun | Ondo | Ọsun | Oyo | Plateau | Rivers | Sokoto | Taraba | Yobe | Zamfara  

Pääkaupunkiterritorio
**Carl Martin Bahne** (s. 22. huhtikuuta 1975 Kaarina) on suomalainen näyttelijä. Äidinkieleltään ruotsinkielinen Bahne on näytellyt niin suomeksi kuin ruotsiksikin. Hän on mukana vuonna 2006 perustetussa Projektori-teatteriryhmässä.

Ura ja elämä
------------

Martin Bahne syntyi vientipäällikkö Johan Bahnen ja Vivi-Ann Bahnen perheeseen. Bahne valmistui merkonomiksi vuonna 1994 ja edelleen taloustieteiden maisteriksi Åbo Akademista 1999. Teatteritaiteen maisteriksi hän valmistui Teatterikorkeakoulusta vuonna 2003. Hänen veljensä Magnus Bahne on entinen jalkapallomaalivahti.

Bahne on näytellyt TeatteriSudessa, jossa hänen osiaan olivat Cosmo Disney Philip Ridleyn teoksessa *Disney Killer* (1996) sekä keikarimainen Cléante Molièren näytelmässä *Luulosairas* (2000). Teatterikorkeakoulussa Bahne näytteli muun muassa David Edgarin *Helluntaiaatossa*. Aleksis Kiven klassikossa *Seitsemän veljestä* hänellä oli Tuomaan osa. 2000-luvun alkuvuosina Bahne teki rooleja Helsingin Svenska Teaternissa sekä Vaasan molemmissa teattereissa. Bahne on näytellyt myös Teater Mirissä Mihail Bulgakovin teoksessa *Satan i Moskva*. Projektori-ryhmässä hän on näytellyt tuotannoissa *Janne Kuutio* (2007) sekä *Elmo* (2008).

Vuonna 2007 Bahne tulkitsi pääosan Minna Haapkylän vastanäyttelijänä, kapteeni Carl von Munckina Lauri Törhösen draamaelokuvassa *Raja 1918*. Åke Lindmanin sotakuvauksessa *Etulinjan edessä* hänellä oli sivuosa. Bahne on näytellyt myös eräissä televisiotuotannoissa. Tällä hetkellä*milloin?* hän näyttelee Virus-teatterissa.

Filmografia
-----------

### Elokuvat

* Etulinjan edessä (2004)
* Raja 1918 (2007)

### Televisiotyöt

* NDA – Salassapitosopimus (2005)
* Gränsfall (2007)
* Ratamo (2018)
* Syke (2018)
* Sorjonen (2019)
* Kullannuput (2021)
* Pala sydämestä (2021)
* Karuselli (2021)
* Maria Kallio (2021)
* Made in Finland (2022)
* Pohjolan laki (2023)

Lähteet
-------

1. ↑  *Teatterit ja teatterintekijät 2005,* Teatterin tiedotuskeskus 2005, ISBN 952-471-629-1, sivu 125.
2. ↑  Martin Bahne, Ilona-esitystietokanta, Teatterin tiedotuskeskus, viitattu 19.12.2014.

Aiheesta muualla
----------------

* Projektori-ryhmä
* Martin Bahne Internet Movie Databasessa. (englanniksi)
* Martin Bahne Elonetissä.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Ritva
* Elonet

 |

 |
Julija Baranovskaja
**Julija Gennadjevna Baranovskaja** (ven. Ю́лия Генна́дьевна Барано́вская; s. 3. kesäkuuta 1980 Leningrad) on venäläinen radio- ja televisiojuontaja.

Baranovskaja opiskeli Pietarin ilmailualan instrumentoinnin valtionyliopistossa, mutta ei valmistunut. Vuonna 2009 hän muutti Isoon-Britanniaan, jossa suoritti nykytaiteen opintokokonaisuuden Sotheby's Institute of Artissa. Baranovskaja juonsi venäläisen Maslenitsa-juhlan Lontoossa vuosina 2011, 2012 ja 2014. Vuonna 2014 Baranovskaja muutti Moskovaan ja aloitti uransa televisio- ja radiojuontajana. Hän on juontanut lukuisia ohjelmia TNT:lla, Pervyi kanalilla ja Rossija 1:ssa. Baranovskaja jatkoi myös joukkotapahtumien juontamista. Vuonna 2018 hän juonsi azerbaidžanilaisen laulaja Eminin järjestämän venäläisen fitnesstapahtuman.

Baranovskaja on vuonna 2022 aloitetussa täysimittaisessa sodassa Ukrainassa osallistunut propagandatyöhön Venäjän sotilaallisten pyrkimysten tueksi. Hän oli Yleisvenäläisen kansanrintaman "Kaikki voitolle" -hankkeen "Donbassin naiset" -näyttelyn kuraattori. Syyskuussa 2022 Baranovskaja vieraili Venäjän miehittämillä alueilla Itä-Ukrainassa. Hänen keräämäänsä aineistoa esiteltiin venäläisissä tiedotusvälineissä tukemaan Venäjän narratiivia Ukrainan asevoimien julmuudesta ja Venäjän humanitaarisesta avusta siviileille. 30. syyskuuta 2022 Baranovskaja juonsi Punaisella torilla konsertin, joka pidettiin sen kunniaksi, että Venäjä ilmoituksensa mukaan liitti neljä ukrainalaista aluetta itseensä. Baranovskaja on lisätty Myrotvoretsin luetteloon Ukrainan vihollisiksi katsotuista toimijoista.

Baranovskaja on eronnut ja hänellä on kolme lasta. Hän liittyi vuonna 2021 Uusi kansa -puolueeseen.

Lähteet
-------

1. ↑  Барановская Юлия Геннадьевна RBK Group, viitattu 4.1.2024 (venäjäksi)
2. 1 2 3 4  Baranovskaya Yulia Spisok Putina, viitattu 4.1.2024 (englanniksi)
3. 1 2  Барановская Юлия Геннадьевна / Барановська Юлія Геннадіївна / Baranovskaya Yuliya Gennadevna Myrotvorets, viitattu 4.1.2024 (venäjäksi)
Kauppaneuvos Åberg
**Carl (Karl) Eugen Åberg** (3. lokakuuta 1838 Porvoo – 12. helmikuuta 1906 Helsinki) oli suomalainen kauppias, laivanvarustaja ja valtiopäivämies.

Åbergin vanhemmat olivat kauppias, varakonsuli Wilhelm Åberg ja Hedvig Sofia Melàn ja puoliso 1866–1902 Leontine Emelie Hougberg. Åberg kävi kauppaopiston Pietarissa, harjoitteli ulkomailla ja otti hoidettavakseen isänsä kauppaliikkeen. Kauppaneuvoksen arvon Åberg sai 1875. Liikkeen tehtyä konkurssin 1877 Åberg muutti Helsinkiin, jossa hän harjoitti puutavarakauppaa ja myös tämän epäonnistuttua toimi Sinebrychoffin olutpanimon tarkastajana. Åberg oli perustamassa useita yrityksiä, kuten Porvoon-Keravan rautatietä varten perustettua osakeyhtiötä, jonka ongelmat johtivat myös hänen kauppaliikkeensä vararikkoon. Åberg oli porvarissäädyssä Porvoon edustaja valtiopäivillä 1877–1878, sen jälkeen kun Georg Wallgren oli valittu puhemieheksi.

Lähteet
-------

1. 1 2  Sigurd Nordenstreng: *Porvarissäädyn historia Suomen valtiopäivillä 1809–1906: Osa V*, s. 367. Helsinki: Otava, 1921.
2. 1 2  Carl Eugen Åberg *Biografiasampo*. Viitattu 12.7.2022.
**Gabriel Obertan** (s. 26. helmikuuta 1989, Pantin, Pariisi, Ranska) on ranskalainen jalkapalloilija, joka edustaa Bulgarian A PFG:ssa pelaavaa Levski Sofiaa. Hän pelaa pääasiallisesti laitalinkkinä, mutta voi pelata myös keskikenttäpelaajana tai hyökkääjänä.

Ura
---

Obertan pelasi vuoden Bordeaux'n reservijoukkueessa, minkä jälkeen hän kirjoitti kolmen vuoden sopimuksen seurajoukkueen kanssa vuonna 2006. Hän debytoi seurassa liigassa Valenciennesia vastaan syyskuussa 2006 17-vuotiaana, kun hän pääsi vaihdosta kentälle. Valenciennes voitti 2–0. Hän teki ensimmäisen maalinsa huhtikuussa 2007 Saint-Étienneä vastaan 2–0 -voitossa. Obertan pelasi 17 ottelussa, joista 16:nnen hän oli vaihtopenkillä.

Seuraavalla kaudella hän laajensi sopimustaan ja pelasi 26 ottelua ja teki niissä kaksi maalia. Kaudella 2008–2009 Obertan ei päässyt pelaamaan paljoakaan. Obertan pelasi loppukauden lainalla Lorientissa, missä joukkueen valmentaja Laurent Blanc uskoi hänen saavan enemmän peliaikaa. Lorientissa hän teki 15 ottelussa yhden maalin 3–1 -voitossa Grenoblea vastaan.

Heinäkuussa 2009 ranskalainen uutislehti L'Equipe paljasti, että Bordeaux'n johtaja Jean-Louis Triaud pääsi sopimukseen Obertanin siirtymisestä englantilaisen Manchester Unitediin kolmen miljoonan punnan sopimuksella. Unitedin valmentaja Alex Ferguson kommentoi siirrosta seuraavaa:

> »Olemme seuranneet Gabrielia jo usean vuoden ajan. Olemme helpottuneita, että lopulta saimme hänet, sillä hän on todellinen tulevaisuuden lupaus. Haluamme nuoria pelaajia, joita voimme sitten kehittää. Kehittymisen tulokset näkyvät Gabrielissa parin vuoden sisällä.» 
> 
>

Maajoukkueura
-------------

Obertan on pelannut Ranskan juniorijoukkueissa. Hän on pelannut alle 16-, 17-, 18- ja 19-vuotiaiden joukkueissa. Hän on pelannut Ranskan U21 -joukkueessa 11 ottelua, joissa hän on tehnyt yhden maalin.

Lähteet
-------

1. ↑  Obertan prolonge pour deux ans FC Girondins de Bordeaux.  Arkistoitu 7.12.2007. Viitattu 9.7.2009. (ranskaksi)
2. ↑  Gabriel Obertan à Lorient FC Girondins de Bordeaux.  Arkistoitu 6.4.2009. Viitattu 9.7.2009. (ranskaksi)
3. ↑  Hibbs, Ben: Reds sign French starlet  8.7.2009. Manchester United. Viitattu 9.7.2009. (englanniksi)
4. ↑  ManU hankki nimettömän, mutta superlupaavan ranskalaislaiturin *Iltalehti*.  8.7.2009. Kustannusosakeyhtiö Iltalehti.
5. ↑  Fraser, Peter: England handed wake-up call  31.3.2009. Team Talk Media.  Arkistoitu 16.7.2011. Viitattu 9.7.2009. (englanniksi)

Newcastle United – Englannin Valioliiga
1 Dúbravka |
2 Trippier |
3 Dummett |
4 Botman |
5 Schär |
6 Lascelles |
7 Joelinton |
9 Wilson |
10 Gordon |
11 Ritchie |
13 Targett |
14 Isak |
15 Barnes |
17 Krafth |
18 Karius |
19 Manquillo |
20 Hall |
21 Livramento |
22 Pope |
23 Murphy |
24 Almirón |
28 Willock |
29 Gillespie |
32 Anderson |
33 Burn |
36 Longstaff |
39 Guimarães |
67 Miley |
Manageri Howe
**Felix Tobias Herngren** (s. 4. helmikuuta 1967 Tukholma) on ruotsalainen näyttelijä, elokuvaohjaaja ja koomikko. Herngrenin isoveli Måns Herngren on myös näyttelijä ja ohjaaja. Felix Herngren on 189 senttimetriä pitkä.

Vuonna 1990 uransa aloittanut Herngren on ohjannut satoja mainoksia, joista hän on voittanut myös palkintoja. Koomikkona Herngrenin tunnettuja hahmoja ovat muun muassa kulttuurihenkilö Dan Bäckman sekä erikoisen puhetavan omaava poliisi. Herngren on ohjannut myös monia komediaelokuvia, muun muassa elokuvan *Satavuotias joka karkasi ikkunasta ja katosi* (2013). Hän toimi myös tuon elokuvan käsikirjoittajana.

Tunnetuin Herngren on kuitenkin sarjasta Solsidan, jossa hän näyttelee yhtä päähahmoista, Alex Löfströmiä. Hän on myös yksi ohjelman ohjaajista ja käsikirjoittajista.

Lähteet
-------

1. 1 2  *Felix Herngren* Internet Movie Databasessa. (englanniksi)
2. 1 2 3


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Tšekki
* Korea
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Elonet

 |
|  |
| Muut | 
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**Maksim Stjopin** (s. 8. huhtikuuta 2003) on suomalainen jalkapalloilija, pelipaikaltaan laitahyökkääjä. Hän edustaa Veikkausliigassa pelaavaa HJK:ta, lainasopimuksella Tanskan Superliigan FC Nordsjællandista. Stjopinilla on myös Viron kansalaisuus.

Seurajoukkueet
--------------

Tampereelta kotoisin oleva Stjopin pelasi juniorina Tampere Football Academyssä, TPV:ssä ja Ilveksessä. Ilveksen edustusjoukkueen miehistöön Stjopin murtautui kaudella 2020. Suurimman osan kaudesta Stjopin pelasi Ilveksen reservijoukkueen riveissä Kakkosessa, mutta loppukaudesta hän sai tilaisuutensa myös Veikkausliigassa. Hän kiitti vastuusta ja ensimmäisestä avauskokoonpanon paikastaan iskemällä kaksi maalia liigaottelussa Hongan verkkoon 4. marraskuuta 2020.

Helmikuussa 2021 Stjopin siirtyi tanskalaiseen FC Nordsjællandiin, jossa hän kolmen kauden aikana pelasi pääosin alle 19-vuotiaiden joukkueessa. Debyyttinsä edustusjoukkueessa hän teki Tanskan cupin ottelussa BSF:a vastaan lokakuussa 2022. Stjopin syötti ottelussa Oliver Antmanin tekemän 4–0-maalin. Tammikuussa 2023 Stjopin siirtyi kauden 2023 kattavalla, osto-option sisältävällä lainasopimuksella HJK:n riveihin. Avausmaalinsa hän teki HJK:n voittoon päättyneessä Liigacupin finaaliottelussa AC Oulua vastaan. Hän pelasi HJK:n mestaruuteen päättyneellä kaudella yhteensä kuusi ottelua Veikkausliigassa, onnistuen kerran maalinteossa. HJK ei kuitenkaan käyttänyt Stjopinin lainasopimuksessa ollutta osto-optiota.

Maajoukkue
----------

Stjopin on Suomen nuorten maajoukkueiden vakionimiä. Hän on saanut tililleen otteluita Suomen U16-, U17-, U19-, U20- ja U21-maajoukkueissa.

Lähteet
-------

1. ↑   Stjopinin seurajoukkuetilastot Transfermarkt-sivustolla
2. ↑   Stjopinin maajoukkuetilastot Transfermarkt-sivustolla
3. 1 2  Maksim Stjopin *HJK Helsinki*. Viitattu 11.5.2023.
4. ↑  Pekka Ruissalo: Mikä mies oikein on liigaottelun hienoilla maaleilla ratkaissut 17-vuotias Ilves-hyökkääjä? – KSML: "Di Marialta olen ottanut mallia" *Tamperelainen*.  5.11.2020. Viitattu 11.5.2023.
5. ↑  Ballerup Skovlunde Fodbold - FC Nordsjaelland, Oct 12, 2022 - DBU Pokalen - Match sheet *www.transfermarkt.com*. Viitattu 11.5.2023. (englanniksi)
6. ↑  Jupe: Maksim Stjopin siirtyy lainalle HJK:hon - sopimuksessa osto-optio *HJK Helsinki*.  31.1.2023. Viitattu 11.5.2023.
7. ↑  ​HJK vei Liigacupin nimiinsä – AC Oulu kaatui finaalissa 2-1 *www.veikkausliiga.com*. Viitattu 11.5.2023.
8. ↑  Veikkausliigan pelaajasiirrot talvikaudella 2023-24 *www.veikkausliiga.com*. Viitattu 12.12.2023.
9. ↑  Maksim Stjopin Transfermarkt-sivustolla *transfermarkt.com*.
**Kroatian perustuslakia koskeva kansanäänestys** järjestettiin 1. joulukuuta 2013. Siinä kysyttiin äänestäjien mielipidettä koskien ehdotettua muutosta maan perustuslakiin, jolla oli tarkoitus määritellä avioliitto vain miehen ja naisen väliseksi liitoksi.

Kyseessä oli Kroatian kolmas kansanäänestys: vuonna 1991 äänestettiin Jugoslaviaan kuulumisesta ja vuonna 2012 EU-jäsenyydestä.

Tausta ja kampanjointi
----------------------

Ehdotus sai alkunsa katolilaiseen kirkkoon linkittyneestä kansanliikkeestä nimeltä *U ime obitelji* ("Perheen nimeen"), joka onnistui keräämään 700 000 allekirjoitusta kansanäänestyksen järjestämiseksi. Kroatian sosiaalidemokraattinen pääministeri Zoran Milanović ilmoitti jo ennen kansanäänestyksen järjestämistä, ettei tule äänestämään muutoksen puolesta ja kutsui kansanäänestyksen järjestämistä "suvaitsevaisuuden puutteeksi".. 

Ehdotuksen puolesta kampanjoi etupäässä katolilainen kirkko. Myös muut paikalliset uskonnolliset yhteisöt, kuten ortodoksisen, evankelisen ja kalvinistisen kirkkojen sekä Kroatian islamilaisen ja juutalaisen yhteisöjen edustajat, asettuivat yhtenäisessä kannanotossaan ehdotuksen puolelle.

Kroatian vanhin sanomalehti *Novi list* ilmoitti olevansa ehdotusta vastaan.

* Ehdotusta tukeva juliste: "Jokainen lapsi tarvitsee äidin ja isän"Ehdotusta tukeva juliste: "Jokainen lapsi tarvitsee äidin ja isän"
* Ehdotusta vastustava juliste: "Äänestä vastaan!"Ehdotusta vastustava juliste: "Äänestä vastaan!"

Tulokset
--------

Tulokset kunnittain
Yli kaksi-kolmannesta äänestäjistä kannatti ehdotusta huolimatta maan melko hyväksyvästä ilmapiiristä homoseksuaalisuutta kohtaan.

| Vaihtoehto | Ääniä | % |
| --- | --- | --- |
| ***Kyllä*** | ***946 433*** | ***66,28*** |
| Ei | 481 534 | 33,72 |
| Tyhjät / hylätyt | 8 196 | 0,57 |
| Yhteensä | 1 427 967 | 100 |
| Lähde: |

Lähteet
-------

1. ↑  Croatia Referendum Shows Perils of Direct Democracy *Balkan Insight*.  4.12.2013. Viitattu 29.10.2020. (englanniksi)
2. ↑  Croatia to hold referendum on same-sex marriage ban *BBC News*.  8.11.2013. Viitattu 29.10.2020. (englanniksi)
3. 1 2  Croatia outlaws same-sex marriage | DW | 02.12.2013 *DW.COM*.  2.12.2013. Viitattu 29.10.2020. (englanniksi)
4. ↑  Zajednička izjava sa susreta visokih predstavnika vjerskih zajednica u Hrvatskoj | Evanđeoska pentekostna crkva u Hrvatskoj *www.epc.hr*.  Arkistoitu 3.11.2020. Viitattu 29.10.2020.
5. ↑  Mi smo PROTIV *Novi list*. Viitattu 29.10.2020. (englanniksi)
6. ↑  Potpuni službeni rezultati državnog referenduma  2.12.2013. izbori.hr.  Arkistoitu 3.12.2013. Viitattu 30.10.2020. (kroatiaksi)
**Trifosgeeni** (C3Cl6O3) on karbonaattiestereihin kuuluva orgaaninen yhdiste. Yhdistettä voidaan käyttää reagenssina orgaanisen kemian synteeseissä.

Ominaisuudet, valmistus ja käyttö
---------------------------------

Huoneenlämpötilassa trifosgeeni on valkoista kiteistä ainetta. Yhdiste hydrolysoituu veden vaikutuksesta ja reagoi alkoholien kanssa karbonaateiksi ja amiinien kanssa karbamaateiksi. Aine liukenee useisiin orgaanisiin liuottimiin, esimerkiksi tetrahydrofuraaniin, dietyylieetteriin, etyyliasetaattiin ja kloroformiin. Voimakkaasti kuumennettaessa trifosgeeni hajoaa fosgeeniksi ja difosgeeniksi.

Trifosgeenia valmistetaan dimetyylikarbonaatin ja kloorin fotokemiallisella reaktiolla.

Trifosgeenia käytetään fosgeenin sijaan useissa reaktioissa, koska se on kiinteänä fosgeenia helpompaa käsitellä. Yhdiste reagoi alkoholien kanssa pyridiinin katalysoimana alkyyliklorideiksi. Dimetyylisulfoksidin ja trifosgeenin seos on hyödyllinen hapetin alkoholien hapettamiseen aldehydeiksi. Muita reaktioita, joissa trifosgeenia voidaan käyttää, ovat esimerkiksi karbonaattien, karbamaattien, klooriformiaattien, happokloridien ja heterosyklisten yhdisteiden valmistus.

Lähteet
-------

1. 1 2 3 4 5 6  Livius Cotarca ym.: "Phosgene", teoksessa *Ullmann's Encyclopedia of Industrial Chemistry*, John Wiley & Sons, New York, 2019. (englanniksi)
2. 1 2  Thomas T. Tidwell: "Dimethyl Sulfoxide–Triphosgene", teoksessa  *Encyclopedia of Reagents for Organic Synthesis* (e-EROS), John Wiley & Sons, New York, 2001. Teoksen verkkoversio Viitattu 13.8.2023. (englanniksi)
3. ↑  Moshood O. Ganiu ym.: A decade review of triphosgene and its applications in organic reactions.  *Tetrahedron*, 2020, 76. vsk, nro 47. Artikkelin verkkoversio. Viitattu 13.8.2023.  (englanniksi)
**Enric Prat de la Riba** (1870–1917) oli katalonialainen poliitikko ja kirjailija.

Prat kuului vanhaan maanomistajasukuun. Hän opiskeli oikeustiedettä Barcelonassa ja jo opiskeluaikoinaan vaikutti itsenäisyysliikkeessä, toimimalla Centre Escolar Catalanistan puheenjohtajana ja kirjoittamalla esseen Katalonian kirjallisuudesta yhdessä Muntanyola Peren kanssa.

Pratin kirjoituksia julkaistiin ensin *Reinaxençassa*. Vuonna 1899 hän lähti puolueesta ja perusti oman Le Veu -nimisen lehden, jonka takia hän joutui välillä vankilaankin. Hänen terveytensä horjui ja esti täysipainoisen politiikan tekemisen, mutta hän nousi silti Katalonian politiikan keskeiseksi vaikuttajaksi. Hän oli useiden itsehallintoelinten johdossa ja perustamassa kulttuurilaitoksia 1900-luvun alkuvuosina.

Lähteet
-------

1. 1 2  Enric Prat de la Riba Biografias y Vidas. Viitattu 22.3.2014.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Ranska
	+ 2
* BnF data
	+ 2
* Katalonia
* Saksa
* Israel
* Yhdysvallat
* Alankomaat
* Vatikaani

 |
|  |
| Tieteilijät | 
* CiNii

 |
|  |
| Muut | 
* IdRef

 |

 |
**Soumpou** on maalaiskunta Kayesin alueen Yélimanén piirissä Malissa. Sen keskuskylä Takaba sijaitsee 15 kilometriä Yélimanésta kaakkoon. Kunnassa on 4 900 ja keskuskylässä 1 800 asukasta (vuonna 2009).

Soumpoun kunnan pinta-ala on 430,1 neliökilometriä. Se rajoittuu etelässä Yélimanén piirin Tringan, lännessä Guidimen, pohjoisessa Fangan ja idässä Nioron piirin Sandarén kuntiin. Maisemaa leimaavat alangot ja kukkulat. Vesistöistä tärkein on sadeaikaan Kolimbinén suuntaan virtaava Térékolé.

Seutu kuuluu Sahelin vyöhykkeeseen. Vuotuinen sademäärä on 400–500 millimetriä. Luonnonvarainen kasvillisuus on pensassavannia.

Kuntaan kuuluu viisi kylää. Asukkaat ovat etupäässä soninkeja.

Liikenneyhteydet ovat heikot varsinkin sadeaikaan. Asukkaiden pääelinkeinot ovat maanviljely ja karjanhoito. Tärkeimmät viljelykasvit ovat durra, maissi, maapähkinä ja vihannekset. Tuotantoeläimiä ovat naudat, lampaat, vuohet, aasit ja hevoset. Lisäksi harjoitetaan pienimuotoista kaupankäyntiä ja käsityöammatteja.

Palveluihin kuuluvat kolme alakoulua, viisi koraanikoulua ja Takaban terveyskeskus. Vesihuolto kattaa 100 prosenttia tarpeesta.

Lähteet
-------

1. ↑  4ème recensement général de la population et de l’habitat. Résultats définitifs, tome 0: Répertoire des villages *Instat*. Viitattu 21.5.2021.
2. 1 2 3 4 5  Programme de développement économique, social et culturel (2018–2022) de la commune rurale de Soumpou *Agence de développement régional de Kayes*.  2018. Viitattu 21.5.2021.
3. ↑  Région de Kayes: Carte de référence *Reliefweb*. Viitattu 21.5.2021.
4. ↑  Situation des points d’eau modernes au Mali: Région de Kayes *Atlas des points d’eau modernes du Mali*.  2016. Viitattu 21.5.2021.
Mykola Oleštšuk
**Mykola Mykolaiovytš Oleštšuk** (ukr. Микола Миколайович Олещук; s. 25. toukokuuta 1972 Lutsk) on ukrainalainen kenraaliluutnantti. Hänet nimitettiin Ukrainan ilmavoimien komentajaksi elokuussa 2021.

Oleštšuk valmistui Harkovan sotilasyliopistosta kunniamaininnoin vuonna 2004 ja Ukrainan kansallisesta puolustusyliopistosta vuonna 2010. Oleštšuk sai kenraaliluutnantin arvon 14. lokakuuta 2021. Huhtikuussa 2022 hänelle myönnettiin Bohdan H’melnytskyin ritarikunnan kolmannen luokan kunniamerkki ja lokakuussa 2022 Ukrainan sankarin arvonimi. Oleštšuk on naimisissa ja hänellä on kaksi lasta.

Lähteet
-------

1. 1 2 3  генерал-лейтенант Олещук Микола Миколайович Ministerstvo oborony Ukrajiny, viitattu 26.12.2023 (ukrainaksi)
2. ↑  Нові призначення у ЗСУ: Зеленський представив командувачів Повітряних сил та ДШВ Ukrajinska Pravda 9.8.2021, viitattu 26.12.2023 (ukrainaksi)
3. ↑  УКАЗ ПРЕЗИДЕНТА УКРАЇНИ №281/2022 Prezydent Ukrajiny 26.4.2022, viitattu 26.12.2023 (ukrainaksi)
4. ↑  УКАЗ ПРЕЗИДЕНТА УКРАЇНИ №715/2022 Prezydent Ukrajiny 14.10.2022, viitattu 26.12.2023 (ukrainaksi)
**Saku Ylätupa** (s. 4. elokuuta 1999 Espoo) on suomalainen jalkapalloilija, joka edustaa Tanskan 1. divisioonassa pelaavaa FC Helsingøria, lainasopimuksella ruotsalaisseura Kalmar FF:stä. Hän on pelipaikaltaan laitahyökkääjä tai hyökkäävä keskikenttäpelaaja.

Leppävaaran Pallon kasvatti Ylätupa siirtyi FC Espoon juniorijoukkueesta Helsingin Jalkapalloklubiin marraskuussa 2014. Kaudella 2015 Ylätupa pelasi seuran farmijoukkueen Klubi 04:n paidassa Kakkosessa 12 ottelussa tehden viisi maalia. Hän pelasi lisäksi kaksi nousukarsintaottelua GrIFK:ta vastaan. Seuran edustusjoukkueessa Ylätupa teki ensiesiintymisensä huhtikuussa 2016 onnistuen heti maalinteossa Suomen Cupin ottelussa AC Kajaania vastaan. Kakkosen kaudella 2016 Ylätupa teki Klubi 04:llä 11 maalia 16 ottelussa.

Maaliskuussa 2017 HJK lainasi Ylätuvan Rovaniemen Palloseuraan. Hän teki ensiesiintymisensä pääsarjatasolla 12. huhtikuuta, kun RoPS hävisi vieraissa Interille 2–6. Ensimmäisen liigamaalinsa Ylätupa teki 17. huhtikuuta kotiottelussa VPS:aa vastaan. Ylätupa ehti pelata 17 liigaottelua ja tehdä kolme maalia, kunnes hänen lainansa päättyi heinäkuussa.

Heinäkuussa 2017 Ylätupa siirtyi Ajaxiin kolmen vuoden sopimuksella. Hän liittyi seuran alle 19-vuotiaiden joukkueeseen. Hän pelasi ensimmäisellä kaudellaan 31 ottelua, joissa hän teki kuusi maalia ja syötti 11. Hän oppi jo hollantiakin, jota hän käytti kommunikaatiokielenä pääsääntöisesti keskustellessaan valmentajiensa kanssa.

Ylätupa siirtyi tammikuussa 2019 Ruotsin Allsvenskanissa pelaavaan AIK:hon. Kaudella 2019 hän pelasi kuusi sarjaottelua ja kaudella 2020 seitsemän. Syyskuussa 2020 hän siirtyi loppukauden kestävälle lainalle Veikkausliigassa pelaavaan IFK Mariehamniin, jossa hän pelasi kahdeksan liigaottelua. Kaudella 2021 hän teki AIK:lle maalin ja syötti toisen kauden ensimmäisessä Allsvenskan-ottelussaan Degerforsia vastaan AIK:n voittaessa 2–0.

Ylätupa on edustanut Suomen maajoukkueita vuodesta 2014 asti.

Lähteet
-------

1. 1 2 3  Saku Ylätupa Soccerway-sivustolla (englanniksi)
2. 1 2 3 4 5  Saku Ylätupa Transfermarkt-sivustolla (englanniksi)
3. ↑  Huuhkajien pelaaja siirtyy Ruotsin huippuseuraan *www.iltalehti.fi*. Viitattu 16.1.2023.
4. ↑   (Arkistoitu – Internet Archive)
5. ↑
6. ↑  Suomalaislupaus hakee läpimurtoa Ajaxissa: "Se on vain itsestä kiinni" *iltalehti.fi*. Viitattu 19.6.2018.
7. ↑  Saku Ylätupa avasi Allsvenskan-kauden maalilla ja syötöllä  12.4.2021. Yle. Viitattu 13.4.2021.
**Kemijärven kirkko** on Bertel Liljeqvistin suunnittelema kirkkorakennus Kemijärvellä. Kirkko valmistui vuonna 1950 ja vihittiin käyttöön seuraavana vuonna. Kirkossa on 850 istumapaikkaa.

Historia
--------

Kemijärven kirkollinen elämä sai alkunsa vuonna 1648, jolloin Lapualta kotoisin oleva Jakob Lapodius lähetettiin Kemijärvelle Kemin seurakunnan kappalaiseksi. Tuolloin valmistui myös seurakunnan ensimmäinen kirkko, joka todennäköisesti muistutti Sodankylän vanhaa kirkkoa. Tämä kirkko purettiin 1690-luvulla ja korvattiin suuremmalla kirkolla. Kemijärven seurakunta itsenäistyi vuonna 1779. 1830-luvulla seurakunnan väkiluku oli kasvanut jo yli 1600 henkeen, joten sen tilalle rakennettiin puinen ristikirkko Carl Ludvig Engelin piirustusten mukaan. Tätä kirkkoa korjattiin 1890-luvulla ja vuonna 1929, mutta lopulta se tuhoutui Lapin sodassa. Ylikiiminkiläisen kirkonrakentaja Heikki Väänäsen vuonna 1774 rakentama tapuli kuitenkin säästyi ja on seurakunnan vanhin rakennus.

Nykyinen kirkko rakennettiin Amerikan luterilaisten kirkkojen tuella vuosina 1949–1950. Kirkossa on Gerhard Schmidin vuonna 1984 rakentamat 41-äänikertaiset urut.

Aale Hakavan maalaama alttaritaulu *Jeesus ristillä* (426x326 cm öljymaalaus kankaalle) on vuodelta 1950.

Lähteet
-------

1. 1 2 3  Kemijärven seurakunnan vaiheita Kemijärven seurakunta. Viitattu 8.3.2015.
2. ↑  Pekka Rönkkö: *Noitarummusta kirkkauden kruunuun. Lapin kirkkomaalauksia keskiajalta nykypäivään*, s. 188-190. Kustannusosakeyhtiö Pohjoinen, 1985. ISBN 951-749-005-4.

Aiheesta muualla
----------------

* Kuvia tai muita tiedostoja aiheesta **Kemijärven kirkko** Wikimedia Commonsissa
**Heikki Sakari Korpela** (s. 4. syyskuuta 1990 Kempele) on suomalainen maastohiihtäjä. Hän edustaa Taivalkosken Metsä-Veikkoja. Korpela harjoittelee Lillehammerissa, Norjassa ja häntä valmentaa Jonas Kolstad.

Korpela debytoi maastohiihdon maailmancupissa maaliskuussa 2014 Salpausselällä ollen vapaan sprintissä sijalla 59. Parhaimmillaan hän on sijoittunut Otepään maailmancupissa vapaan sprintissä helmikuussa 2017 29:nneksi.

Korpela saavutti vuoden 2013 talviuniversiadeista Italian Trentinosta pronssia sekä perinteisen sprintistä että 4 × 10 kilometrin viestistä. Vuoden 2017 Keuruun SM-kisoissa Korpela ankkuroi Pyhäjärven Pohdin pronssille parisprintissä.

Kaudella 2018 Korpela voitti Taivalkosken SM-kisoissa hopeaa 50 kilometrin hiihdossa ja pronssia 4 × 10 kilometrin viestissä. Hän saavutti hopeaa parisprintissä vuosina 2019 ja 2020.

Lähteet
-------

* Heikki Korpela Kansainvälinen hiihtoliitto (FIS).  (englanniksi)
* 
* (Arkistoitu – Internet Archive)

### Viitteet

1. ↑  Seuramuutot kaudelle 2022–2023 (pdf) Suomen Hiihtoliitto
2. ↑  SM-hiihdot ja Maastohiihdon Suomen Cup 6.-8.4.2018 Taivalkoski *live.time4results.com*. Viitattu 4.4.2019.
3. ↑  SM-Hiihdot ja maastohiihdon Suomen Cup 29.-31.3.2019 Äänekoski *live.time4results.com*. Viitattu 4.4.2019.
4. ↑  SM-hiihdot Vöyri miehet parisprintti smvoyri.fi. Viitattu 4.2.2020.
Koulun pääsisäänkäynti.
**Martinkallion koulu** on yhtenäinen peruskoulu Espoossa. Koulu käsittää luokat esikoulusta yhdeksänteen luokkaan asti. Koulussa opiskelee noin 500 oppilasta. Martinkallion koulu sijaitsee Nöykkiön kaupunginosassa. Se on värikäs rakennus, jonka yhteydessä on iso hiekkakenttä.

Martinkallion koulun tavoitteena on edistää oppilaan suhdetta luontoon ja opettaa suojelemaan luontoa. Muita koulun arvoja ovat muun muassa elämän kunnioitus, rehellisyys, suvaitsevaisuus, kestävä kehitys, vastuuntuntoisuus ja tavoitteellisuus. Martinkallion koulussa oppilaille halutaan opettaa luonnon kunnioittamisen lisäksi hyviä käytöstapoja sekä ymmärtämään heidän toimintansa ympäristölliset seuraukset. Koulu arvostaa yhteistyötaitoja, yhteisöllisyyttä ja yhteisöön sitoutumista sekä itsetunnon ja itsetuntemuksen kehittymistä. Koulu pyrkii myös antamaan koulun henkilökunnalle ja oppilaille vaikuttamismahdollisuuksia heitä itseään koskeviin asioihin. Martinkallion koulu on myös KiVa Koulu, joka on koulukiusaamista ehkäisevä toimenpideohjelma.

Martinkallion koulussa on myös otettu kokeiluun uusi pulpetiton opiskelutapa, jonka tulokset ovat olleet positiivisia.

Lähteet
-------

* (Arkistoitu – Internet Archive)
*